KYK: Mexit toe voor Brexit, May loop 7 Junie | Netwerk24
KYK: Mexit toe voor Brexit, May loop 7 Junie
24 Mei 2019 10:28
'n Tranerige Theresa May het Vrydag aangekondig dat sy op 7 Junie gaan bedank.
"Die was die grootste eer in my lewe dat ek premier was," het sy gesê terwyl sy trane teruggehou het.
Sy kon nie verder praat nie nadat sy gesê het sy het die land wat sy lief het, gedien, het CNN berig.
Haar bedanking is al lank verwag en toe haar vierde en laaste poging om Brittanje met 'n plan uit die Europese Unie (EU) te kry van alle kante afgeskiet is, was dit duidelik dat dit nie veel langer uitgestel kon word nie..
Sy het genoem wat sy dink haar binnelandse suksesse was en het gesê sy was die tweede vrouepremier, maar nie die laaste nie.
Theresa May, Britse premier, terwyl sy Vrydagoggend haar verklaring voorgelees het. Foto: Reuters
May het gesê sy stap weg met geen slegte gevoelens nie. "Ons politiek is onder groot spanning, maar daar is so baie ander goeie dinge van hierdie land.
"Ek het my bes gedoen. Ook om Brexit te doen. Ek het drie keer probeer."
May het gesê dit is haar grootste persoonlik berou dat sy dit nie kon regkry nie.
Haar vertrek gaan die hele Brexit-krisis waarskynlik vererger omdat 'n nuwe leier vermoedelik 'n beslissender breuk met die Europese Unie (EU) sal wil maak. Dit sal die kanse op 'n konfrontasie met die EU en 'n verkiesing in Brittanje vergroot. Dit kan tot 'n sosialistiese regering lei, berig Reuters.
Omdat Brexit nou al 'n paar keer misluk het, moes Brittanje Donderdag aan die Europese parlementsverkiesing deelneem. Peilings toon dat Nigel Farage se Brexit-party maalvleis van May se Konserwatiewe Party gemaak het.
Theresa May en haar man, Philip, Donderdag in Sonning waar hulle in die Europese parlementêre verkiesing gestem het. Foto: Reuters
Ondersteuners van die EU is bekommerd dat Brexit Brittanje se ekonomie, die vyfde grootste ter wêreld, asook Londen se posisie as een van die wêreld se top-twee- finansiële hoofstede sal ondermyn.
Daar word ook gesê dat dit die Weste – wat reeds sukkel met Trump se onbetroubaarheid en Rusland en China se groeiende teenwoordigheid in die wêreld – sal verswak.